হোয়াটসঅ্যাপ
হোয়াটসঅ্যাপ (ইংরেজি: WhatsApp) বা হোয়াটসঅ্যাপ মেসেঞ্জার হলো একটি আন্তর্জাতিকভাবে উপলব্ধ ফ্রিওয়্যার, ক্রস-প্ল্যাটফর্ম, সেন্ট্রালাইজড ইন্সট্যান্ট মেসেজিং (IM) এবং ভয়েস-ওভার-আইপি (VoIP) পরিষেবা। এটি মার্কিন কারিগরি সংস্থা মেটা-র মালিকানাধীন। এটি ব্যবহারকারীদের পাঠ্য এবং ভয়েস বার্তা পাঠাতে, ভয়েস এবং ভিডিও কল করতে এবং ছবি, নথি, ব্যবহারকারীর অবস্থান এবং অন্যান্য সামগ্রী ভাগ করতে দেয়। হোয়াটসঅ্যাপের ক্লায়েন্ট অ্যাপ্লিকেশন মোবাইল ডিভাইসে চলে এবং কম্পিউটার থেকে অ্যাক্সেস করা যায়। পরিষেবাটিতে সাইন আপ করার জন্য একটি সেলুলার মোবাইল ফোন নম্বর প্রয়োজন হয়। ২০১৮ সালের জানুয়ারিতে, হোয়াটসঅ্যাপ একটি স্বতন্ত্র ব্যবসায়িক অ্যাপ প্রকাশ করেছে যার নাম হোয়াটসঅ্যাপ বিজনেস যা স্ট্যান্ডার্ড হোয়াটসঅ্যাপ ক্লায়েন্টের সাথে যোগাযোগ করতে পারে। মাউন্টেন ভিউ, ক্যালিফোর্নিয়ার হোয়াটসঅ্যাপ ইনকর্পোরেটেড দ্বারা পরিষেবাটি তৈরি করা হয়েছিল, যা ফেব্রুয়ারি ২০১৪ সালে প্রায় US$১৯.৩ বিলিয়ন ডলারে ফেসবুক অধিগ্রহণ করেছিল। এটি ২০১৫ সালের মধ্যে বিশ্বের সবচেয়ে জনপ্রিয় মেসেজিং অ্যাপ্লিকেশন হয়ে ওঠে এবং ২০২০ সালের ফেব্রুয়ারির মধ্যে বিশ্বব্যাপী ২ বিলিয়নেরও বেশি ব্যবহারকারী ছিল৷ ২০১৬ সাল নাগাদ, এটি ল্যাটিন আমেরিকা, ভারতীয় উপমহাদেশ এবং ইউরোপের একটি বড় অংশ এবং আফ্রিকা সহ অঞ্চলগুলোতে ইন্টারনেট যোগাযোগের প্রাথমিক মাধ্যম হয়ে ওঠে।